### อย. จับมือทุกภาคส่วนสร้าง roadmap ดันไทยสู่ประเทศใช้ยาสมเหตุผล ภายในปี 2573

### อย. บูรณาการทุกภาคส่วนด้านสาธารณสุขร่วมขับเคลื่อนการใช้ยาอย่างสมเหตุผล พร้อมยกระดับระบบบริการสุขภาพในทุกมิติ เพื่อเตรียมพร้อมสู่การเป็นประเทศใช้ยาอย่างสมเหตุผล หรือ RDU Country ในปี 2573

### วันนี้ (3 มีนาคม 2568) ณ โรงแรมเบสท์เวสเทิร์น พลัส แวนดา แกรนด์ นนทบุรี นายแพทย์สุรโชค ต่างวิวัฒน์ เลขาธิการคณะกรรมการอาหารและยา เปิดเผยว่า ประเทศไทยขับเคลื่อนการใช้ยาอย่างสมเหตุผลมาอย่างต่อเนื่อง โดยในเดือนมีนาคม 2567 คณะกรรมการพัฒนาระบบยาแห่งชาติได้ประกาศทิศทาง ประเทศไทยจะเป็นประเทศที่ใช้ยาอย่างสมเหตุผลต้นแบบ และเพื่อให้บรรลุเป้าหมายดังกล่าว สำนักงานคณะกรรมการอาหารและยา (อย.) โดยคณะอนุกรรมการส่งเสริมการใช้ยาอย่างสมเหตุผล ร่วมกับเครือข่ายที่เกี่ยวข้องทั้งหน่วยงานภาครัฐ เอกชน สมาคม ชมรม เครือข่ายผู้บริโภค และภาคประชาชน จึงได้สื่อสารสร้างความเข้าใจต่อทิศทางนโยบายและระดมความเห็น สร้างการมีส่วนร่วมในการจัดทำแผนที่ทางเดิน รวมถึงทบทวนมาตรการของยุทธศาสตร์เพื่อพัฒนาสู่ประเทศใช้ยาอย่างสมเหตุผลต้นแบบ

### สำหรับนโยบายการขับเคลื่อนสู่ประเทศใช้ยาอย่างสมเหตุผล หรือ RDU country ครอบคลุมการพัฒนาตั้งแต่การกำกับดูแลด้านยา ทำให้ประชาชนได้รับยาที่มีคุณภาพ ปลอดภัย เข้าใจฉลากยาที่ได้รับ ผู้ผลิตยาสามารถผลิตยาที่มีคุณภาพมาตรฐานและส่งเสริมการขายยาตามหลักธรรมาภิบาล ระบบบริการสุขภาพมีคุณภาพมาตรฐานด้านการใช้ยา บุคลากรสุขภาพเข้าใจและรอบรู้การส่งเสริมการใช้ยาอย่างสมเหตุผล ส่งผลให้ประชาชนปลอดภัยจากการใช้ยา ลดความเจ็บป่วยที่มีสาเหตุจากการใช้ยาหรือผลิตภัณฑ์สุขภาพที่มุ่งหมายใช้เป็นยา รวมทั้งประชาชนสามารถดูแลสุขภาพตนเองเบื้องต้นเมื่อเจ็บป่วย

### ศ.เกียรติคุณ ดร.นพ.ประสิทธิ์ วัฒนาภา ประธานอนุกรรมการส่งเสริมการใช้ยาอย่างสมเหตุผล กล่าวเพิ่มเติมว่า การขับเคลื่อนนโยบายการใช้ยาอย่างสมเหตุผลที่ผ่านมา มุ่งเน้นพัฒนาระบบบริการสุขภาพ และแหล่งกระจายยา และบุคลากรสุขภาพรู้จักว่า “RDU” แต่ยังไม่เห็นกระบวนการภาคประชาชนในชุมชนมากนัก ซึ่งนับตั้งแต่ปี 2565 คณะอนุกรรมการฯ ใช้คำว่า “จังหวัดใช้ยาอย่างสมเหตุผล หรือ RDU province เป็นพื้นที่เป็นเป้าหมายร่วม ของหน่วยงานส่วนกลาง และส่วนภูมิภาค ซึ่งต่อไปจะเป็นเป้าหมายร่วมของภาคประชาชน และชุมชนในพื้นที่ด้วยเช่นเดียวกัน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 วันที่เผยแพร่ข่าว 3 มีนาคม 2568 / ข่าวแจก 115 ปีงบประมาณ พ.ศ. 2568